[pic] | KOMISIA EURÓPSKYCH SPOLOČENSTIEV | Brusel 07.09.2006 KOM(2006) 482 v konečnom znení SPRÁVA KOMISIE RADE A EURÓPSKEMU PARLAMENTU Osobitná administratívna oblasť Hongkong (OAO) : výročná správa za rok 2005{SEK(2006) 1098} SPRÁVA KOMISIE RADE A EURÓPSKEMU PARLAMENTU Osobitná administratívna oblasť Hongkong (OAO) : výročná správa za rok 2005 Rok 2005 bol pre Hongkong veľmi dôležitý: - Hongkong mal naďalej vysoký stupeň autonómie tak, ako to stanovuje základný zákon a zásada „jedna krajina - dva systémy“. Dva najvýznamnejšie politické a ústavné vývojové trendy roku 2005 však vzbudili určité obavy, - ekonomika Hongkongu vykázala silný hospodársky rast, keď bola po prvýkrát od roku 1997 obnovená fiškálna rovnováha, - rok 2005 tiež signalizoval posilnenie a prehĺbenie bilaterálnych vzťahov Hongkongu s EÚ. Predseda Komisie Barroso navštívil Hongkong v júli. Politický a ústavný vývoj Dňa 10. marca 2005 podal Ch. Tung rezignáciu na post predsedu výkonnej rady vo vláde osobitnej administratívnej oblasti a nahradil ho bývalý hlavný tajomník Donald Tsang. Pán Tung hral dôležitú úlohu ako prvý predseda výkonnej rady Hongkongu. Európska komisia mala s ním a jeho administratívou dobré pracovné vzťahy a vyjadruje svoju vďaku. Pán Tsang bol za druhého predsedu výkonnej rady Hongkongu zvolený 21. júna. Komisia pánovi Tsangovi blahoželá a teší sa na prácu s ním s cieľom pokračovať v spolupráci medzi EÚ a Hongkongom a ešte túto spoluprácu posilniť. V Hongkongu prebiehala dôležitá diskusia o tom, či by mal nový predseda výkonnej rady vykonávať celý päťročný mandát alebo by mal zastávať funkciu len po zvyšok funkčného obdobia predchádzajúceho predsedu výkonnej rady. Pán Tsang oznámil – v rozpore s predchádzajúcim stanoviskom vlády OAO – že nový predseda výkonnej rady bude zastávať funkciu iba 2 roky, teda po zvyšok funkčného obdobia pána Tunga. Pán Tsang následne požiadal o výklad Stály výbor Národného ľudového kongresu (NĽK, National People’s Congress – NPC), ktorý potvrdil toto stanovisko. Pôvodné rozhodnutie pána Tsanga a odvolanie sa na výklad NĽK, ktorý mnoho prodemokratických predstaviteľov a právnych združení považovalo za narušenie zásady „jedna krajina - dva systémy“ a vysokého stupňa autonómie Hongkongu, vyvolalo značné námietky. Komisia uznáva právomoc Stáleho výboru NĽK vykladať základný zákon. Komisia však verí, že táto právomoc by sa mala vykonávať opatrne a vyváženým spôsobom v súlade s vysokým stupňom autonómie Hongkongu a nezávislosťou súdnictva. Druhým významným ústavným vývojovým trendom roku 2005 bolo zamietnutie návrhov (založených na záverečnej správe pracovnej skupiny pre vypracovanie ústavy) na nové postupy pri výbere predsedu výkonnej rady v roku 2007 a legislatívnej rady v roku 2008. O návrhoch sa v posledných mesiacoch roku 2005 veľa a verejne diskutovalo. Prodemokratickí zákonodarcovia a iní kritizovali neexistenciu kalendára všeobecných volieb; zvýšenie počtu menovaných členov okresných zastupiteľstiev a účasť menovaných členov zastupiteľstiev na voľbe predsedu výkonnej rady. V dôsledku toho tieto návrhy nezískali 40 hlasov za, ktoré sú potrebné na prijatie v legislatívnej rade. Komisia túto diskusiu pozorne sledovala. Komisia vyjadruje nádej, že vláda OAO a členovia prodemokratického tábora zachovajú a posilnia dialóg a budú pokračovať vo svojom úsilí nájsť riešenie, ktoré povedie k všeobecnému volebnému právu. Komisia naďalej podporuje skorý a skutočný pokrok smerom ku konečnému cieľu všeobecného volebného práva v Hongkongu, tak ako to stanovuje základný zákon a v súlade s prianím hongkonského ľudu. Obchod a ekonomika Zrýchľujúci sa rast Hongkongu počas roka 2005, s reálnym rastom HDP dosahujúcim 7,3 percenta, bol vyšší ako sa odhadovalo. Súhrnne vzaté, ekonomický rozvoj Hongkongu bol trvale silný po desať kvartálov nepretržite. V dôsledku toho sa po prvýkrát od odovzdania obnovila fiškálna rovnováha, dokonca s malým prebytkom zaznamenaným v prevádzkových a konsolidovaných účtoch. EÚ a Hongkong zostávajú dôležitými obchodnými partnermi, ktorých obchodná výmena stále rastie: celkový bilaterálny obchod vzrástol v roku 2005 o 6,8 percenta na 31 mld. EUR (údaje Eurostatu). Proces ekonomickej integrácie Hongkongu s pevninovou Čínou sa ďalej zintenzívňoval. V októbri 2005 bola podpísaná tretia fáza dohody o užšom hospodárskom partnerstve (CEPA III) medzi oboma stranami. CEPA III rozšírila bezcolné zaobchádzanie aj na výrobky, ktoré sa v súčasnosti klasifikujú ako výrobky s pôvodom v Hongkongu, a stanovila ďalšiu liberalizáciu obchodu so službami. No objem obchodu na základe CEPA zostal dosť malý (približne päť percent celkového vývozu z Hongkongu do Číny). Ekonomická perspektíva Hongkongu čoraz viac závisí na efektívnom postavení a angažovaní sa v regióne, s pevninovou Čínou a najmä s južnou Čínou a deltou Perlovej rieky. Komisia víta vytvorenie výboru na preskúmanie politiky hospodárskej súťaže (ktorý by mal ukončiť svoju prácu do polovice roku 2006). Komisia naďalej nalieha na vládu OAO, aby zvážila všeobecnú legislatívu o hospodárskej súťaži, podporovanú nezávislým orgánom pre hospodársku súťaž, ktorý by pomáhal zabezpečiť rovný prístup existujúcich a nových účastníkov na trhy Hongkongu. Komisia taktiež víta záväzok vlády OAO ochraňovať práva duševného vlastníctva. Nedávne opatrenia na boj proti miestnej pirátskej produkcii boli efektívne. No Komisia má stále obavy z prevážania pirátskeho a falšovaného tovaru cez Hongkong do EÚ, neprimeranej ochrany farmaceutických patentov podľa súčasného registračného systému a z praxe čínskych spoločností, ktoré sa v Hongkongu registrujú pod názvami, ktoré sú identické s názvami zahraničných spoločností alebo sú im podobné. Vzťahy medzi EÚ a Hongkongom V roku 2005 sa uskutočnilo mnoho kľúčových oficiálnych kontaktov a kontaktov na vysokej úrovni, ktorými dala Komisia najavo jasnú podporu a záväzok posilniť bilaterálne vzťahy. Komisári Mandelson a Kovács navštívili Hongkong v rámci bilaterálnych stretnutí (v tomto poradí, v apríli a novembri) a komisári Mandelson a Fischerová-Boelová viedli 150–člennú delegáciu EÚ, vrátane úradníkov z Európskeho parlamentu, aby sa v decembri zúčastnili na šiestej ministerskej konferencii WTO, ktorá úspešne pokračovala v prebiehajúcich rokovaniach o Rozvojovej agende z Dohy. Predseda Komisie Barroso navštívil Hongkong 18. júla 2005. V spoločnom vyhlásení, ktoré vydali s pánom Tsangom, sa zhodli na tom, že „Hongkong a Európska únia by mali rozvíjať, rozširovať a prehlbovať spoluprácu v oblastiach spoločného záujmu“. Komisia má v úmysle predložiť v roku 2006 prostredníctvom oznámenia ďalšie praktické návrhy na dosiahnutie tohto cieľa. Príloha k tejto správe poskytuje všetky detaily analýzy Komisie, ktorá pokrýva politické udalosti, ústavný vývoj, ekonomiku, obchodné záležitosti a vzťahy medzi EÚ a Hongkongom (Pracovný dokument útvarov Komisie SEK(2006) 1098).